የኢድ አል አደሃ(አረፋ) በአል በድምቀት ተከበረ
 1436ኛዉ የኢድ አል አደሃ(አረፋ) በአል በሙስሊሙ ማህበረሰብ በድምቀት ተከበረ:: ኢትዮዽያ ክጥንት ጀምሮ የምትታወቅበትን ሃይማኖታዊ መቻቻልና መከባበር ለማስቀጠል የተደረገዉ ርብርብ ዉጤታማ መሆኑን ፕሬዝዳንቱ ገለፁ::በአሉ ዛሬ በአዲስ አበባ ስታዲየም በተከበረበት ወቅት ንግግር ያደረጉት የአዲስ አበባ እስልምና ጉዳዮች ምክር ቤት ፕሬዝዳንት ዶክተር አህመድ አብድረህማን የአዲስ አበባ ሙስሊም  ማህበረሰብ አክራሪነትን በመታገል አገሪቱ በአለም ደረጃ የምትታወቅበትን የመቻቻልና የመከባበር እሴት ለማስቀጠል በተደረገዉ ጥረት የበኩሉን አስተዋፅኦ አበርክትዋል ብለዋል::ኢትዮዽያ የተለያዩ ሃይማኖቶች ተቻችለዉ ለዘመናት የኖሩባትና ለአለም ተምሳሌት የሆነች አገር ናት ያሉት ፕሬዝዳንቱ ከቅርብ ጊዜ ወዲህ ይህን እሴት ለማጥፋትና በሌላዉ አለም የሚስተዋለዉ ችግር እኛም አገር እንዲከሰት የሚፈልጉ አካላትን የመከላከሉ ጥረት ዉጤታማ መሆኑ ተመልክቷል::እለቱ ነብዩ ኢብራሂም የፈጣሪዉን ትእዛዝ ለመፈጸም ልጁን ለመስዋእትነት ያቀረበበት በመሆኑ እንደሚከበር ያስገነዘቡት ፕረዝዳንቱ ሙስሊሙ ማህበረሰብ ያለዉን ተካፍሎና የታመሙትን በመጠየቅ በአሉን እንዲያከብር ጥሪ አስተላልፈዋል::የአክራሪነት ዝንባሌ የሚታይባአዉን የሙስሊም ማህበረሰብ አባላት በመምከርና በመገሰፅ ከዚህ ዝንባሌ እንዲላቀቁ መርዳት እንደሚደባ ጠቁመዋል::የአዲስ አበባ ሰራተኛና ማህበራዊ ጉዳዮች ቢሮ ሃላፊ አቶ ኤፍሬም ግዛዉ በበኩላቸዉ ሙስሊሙ ማህበረሰብ በከታማዋና በሌሎች የአገሪቱ አካባቢዎች እየተካሄደ ባለዉ መጠነ ሰፊ የልማት እንቅስቃሴ ንቁ ተሳታፊ እንዲሆን ጥሪ አስተላልፈዋል::ማህበረሰቡ የአክራሪነት እንቅስቃሴዎችን በንቃት በመከታተል የከተማዋን እንዲሁም የአገሪቱን ሰላምና ደህንነት እንዲጠብቅም ጠይቀዋል::በአሉ በሰላት ስነ ስርአት የተከበረ ሲሆን የአከባበር ስነ ስርአቱም በቴሌቪዥን በቀጥታ ተላልፏል::